Hitið ofninn í 170°C . Hrærið saman hveiti , kakó , matarsóda og salt í stórri skál . Hrærið saman ab-mjólk , púðursykur , egg , vanillu og brætt smjör í annarri meðalstórri skál . Búið til holu í miðju þurrefnanna og hellið síðan blautefnunum ofan í . Blandið vel saman með sleikju en passið að hræra deigið ekki of mikið því þá verða kleinuhringirnir of stífir og þéttir í sér . Setjið deigið ofan í sprautupoka ( einnig er hægt að nota Ziplock-poka ) . Klippið gat neðst á pokann ( í horninu ef notaður er Ziplock-poki ) og skiptið deiginu jafnt ofan í bökunarmótið . Einnig má nota tvær skeiðar til að fylla mótið . Bankið mótinu ákveðið á borðplötuna til að losa um loftbólur í deiginu . Bakið í miðjum ofni í 10 - 12 mínútur eða þar til kleinuhringirnir hafa bakast í gegn . Setjið á grind og látið kólna í 10 mínútur áður en þeim er hvolft úr mótinu . Raðið kleinuhringjunum á grindina og látið kólna alveg . Þeytið rjómaostinn þar til hann er orðinn alveg sléttur og laus við alla kekki . Hellið kakóinu , kaffinu og vanilludropunum út í og blandið vel saman . Sigtið flórsykurinn í skál og hrærið saman við kremið smám saman eða þar til kremið er orðið ágætlega þykkt en þó seigfljótandi . Ef kremið er mjög þykkt þá má bæta við smávegis meira kaffi eða mjólk til að þynna það . Athugið að kannski þarf ekki að nota allan flórsykurinn til að ná réttri áferð . Gott er að skreyta kleinuhringina með súkkulaðispæni og sigtuðu kakói .